TRS-80

TRS-80 var en mikrodatamaskin beregnet som hjemmedatamaskin eller for små bedrifter, utviklet av Tandy Corporation og solgt gjennom kjeden RadioShack.

 Historie 
 Z80-baserte systemer 

TRS-80 var Tandy Corporation sin første datamaskin.  Navnet var TRS-80 Microcomputer, men den ble senere kalt TRS-80 Model I. Den ble lansert på en pressekonferanse 3. august 1977.  Den var ment å konkurrere mot Commodore PET 2001 og Apple II.  Prisen var da USD 599,- for en pakke med kassettspiller.  Tandy solgte TRS-80 gjennom sin butikk-kjede Radio Shack.  Dette var Radio Shack sitt dyreste produkt til da, og selskapet bestemte seg for å lage opp et begrenset opplag på 3 000 enheter, slik at de hadde en datamaskin til hver av kjedens tre tusen butikker hvis salget feilet fullstendig.  Disse skulle da brukes til markedsføringstiltak.

Tandy solgte mer en 10 000 enheter første måneden, og 55 000 enheter det første året.  Før Model I ble faset ut i januar 1981 hadde den blitt solgt i mer enn 250 000 eksemplarer.

Model I hadde hovedkortet og tastaturet i en enhet, noe som var vanlig med de tidlige hjemmedatamaskinene.  Prosessoren var en Zilog Z80 på 1,77 MHz.  Grunnmodellen ble solgt med 4 kB RAM, senere 16 kB.

Model I ble levert med programmeringsspråket BASIC, i to utgaver.  Level I BASIC fylte 4 kB ROM, og Level II BASIC fylte 12 kB ROM.  Level I hadde blant annet et mindre sett kommandoer.  Level I BASIC var Li-Chen Wangs gratis Tiny BASIC, med noen tillegg fra RadioShack.  Den var kjent for å ha en spesielt god brukermanual.  Level II BASIC kom fra Microsoft.  Det var en noe redusert versjon av selskapets Extended BASIC.  Brukere av maskinen kunne ta den med til RadioShack for å få oppgradert den fra Level I til Level II.

TRS-80 solgte godt, og et antall kloner ble markedsført av andre bedrifter.

 Model III 

I juli 1980 kom Model III, en forbedring på mange nivåer.  Den kunne nå skrive små bokstaver, hadde et bedre tastatur og en bedre raskere -prosessor.  Model I tilfredsstilte ikke amerikanske krav for radiostøy og ble tatt ut av produksjon.  Model III hadde også mulighet for integrert diskettstasjon.

 Model 4 

Etterfølgeren til Model III var Model 4, og kom i april 1983.  Denne kunne kjøre operativsystemet CP/M.  Model 4 kunne også vise høyoppløselig grafikk med et ekstra grafikkort.  Den kom også i en såkalt bærbar versjon som heter Model 4P i 1984.

 Andre varianter 

Model II En helt ny maskin, lansert i 1979 med en Zilog Z80A-prosessor, beregnet på bruk av små bedrifter.
Model 16, Model 16B og Tandy 6000 Oppfølgere til Model II.
TRS-80 Color Computer Med Motorola 6809 prosessor og fargegrafikk.
TRS-80 Model 100 Verdens første kommersielle laptop.
TRS-80 MC-10 Et kompakt system med Motorola 6809.
TRS-80 Pocket Computers Markedsført av Sharp og Casio i forskjellige varianter.
TRS-80 PC-kompatible Et lite konkurransedyktig forsøk i PC-markedet tidlig på 1980-tallet.

 Se også 
 Video Genie

 Eksterne lenker 

 Ira Goldklang's TRS-80 Revived Pages (engelsk)
 The History of the TRS-80 (engelsk)
 Radio Shack Model I and II catalog RSC-3 (engelsk)
 Jeff Hellige's TRS-80 Model 2000 page  (engelsk)

Kategori:Historiske datamaskiner